ΓΡΑΠΤΗ ΕΡΩΤΗΣΗ P-0786/01

υποβολή: Jonas Sjstedt (GUE/NGL) προς την Επιτροπή

(7 Μαρτίου 2001)

Θέμα: Χρηματοδότηση προγράμματος έρευνας από το Γεωργικό Ταμείο

Η γεωργία είναι σημαντική για την επιβίωση τηςπαίθρου στη Βόρεια Σουηδία, τόσο από την άποψη της απασχόλησης όσο και από κοινωνική και περιβαλλοντική άποψη καθώς και για την προστασία του τοπίου. Στη Βόρεια Σουηδία η γεωργία εφαρμόζεται στις πλέον βόρειες ζώνες ανά τον κόσμο,πό μοναδικές κλιματικές συνθήκες, γεγονός που καθιστά μεγάλη την ανάγκη για αναπροσαρμοσμένη περιφερειακή Ε&Α. Αυτή η Ε&Α πρέπει να σχεδιασθεί έτσι, ώστε να λαμβάνειπόψη τις δυνατότητες που προσφέρονται από το κλίμα, και να ελαχιστοποιεί ταυτόχρονα τα μειονεκτήματα. Πρέπει να αποβλέπει επίσης στη διατήρηση των τοπικών πόρων στη σημερινή παραγωγή, προκειμένου αυτή να καταστεί περισσότερο βιώσιμη, αλλά και να αναπτύσσει εναλλακτικές λύσεις για τη σημερινή διαχείριση της παραγωγής τόσο τροφίμων όσο και προϊόντων που δεν προορίζονται για διατροφή. Αυτό αποτελεί σημαντικό μέσο της περιφερειακής πολιτικής.

Έχει εκπονηθεί συνολικό πρόγραμμα Ε&Α για την επίτευξη του σκοπού αυτού, όσον αφορά το σύνολο της περιοχής του στόχου 1 στη Βόρεια Σουηδία. Το σχέδιο περιλαμβάνει εφαρμοσμένη έρευνα, αλλά και μια στρατηγική για τη διάδοση των αποτελεσμάτων στους αποδέκτες. Τρία από τα τέσσερα νομαρχιακά συμβούλια δέχθηκαν να χρηματοδοτήσουν, ενώ το τέταρτο αναμένει την απόφαση των αρχών διαχείρισης του στόχου 1. Ο γεωργικός τομέας αποφάσισε από κοινού να χρηματοδοτήσει 20 % του κόστους. Οι αρχές διαχείρισης του στόχου 1 αμφισβητούν το κατά πόσο επιτρέπεται, σύμφωνα με τους κανόνες του Γεωργικού και του Περιφερειακού Ταμείου αντιστοίχως, να ενισχυθεί ένα πρόγραμμα με την προτεινόμενη δομή, παραπέμποντας στο γεγονός ότι το Γεωργικό Ταμείο δεν μπορεί να ενισχύει την έρευνα. Συμμερίζεται άραγε η Επιτροπή την άποψη των αρχών διαχείρισης του στόχου 1;

Απάντηση του κ. Fischler εξ ονόματος της Επιτροπής

(4 Μαΐου 2001)

Με τον κανονισμό (ΕΚ) αριθ. 1260/99 του Συμβουλίου, της 21ης Ιουνίου 1999(1), θεσπίζονται οι γενικές διατάξεις που εφαρμόζονται στην εκτέλεση των προγραμμάτων των Διαρθρωτικών Ταμείων, όπως τα δύο προγράμματα Στόχου 1 στη Σουηδία. Τέσσερα Ταμεία συνεισφέρουν στα προγράμματα Στόχου 1 στη Σουηδία: το Ευρωπαϊκό Ταμείο Γεωργικού Προσανατολισμού και Εγγυήσεων (ΕΓΤΠΕ), το Ευρωπαϊκό Ταμείο Περιφερειακής Ανάπτυξης (ΕΤΠΑ), το Ευρωπαϊκό Κοινωνικό Ταμείο (ΕΚΤ) και το Χρηματοδοτικό Μέσο Προσανατολισμού της Αλιείας (ΧΜΠΑ). Όσον αφορά το ΕΓΤΠΕ, ο κανονισμός (ΕΚ) αριθ. 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών(2), διέπει τη στήριξη της αγροτικής ανάπτυξης. Στο άρθρο 37 παράγραφος 3 δεύτερη περίπτωση του κανονισμού αυτού ορίζεται ότι εξαιρείται του πεδίου εφαρμογής του η παροχή στήριξης σε ερευνητικά έργα. Επίσης, τονίζεται (στο άρθρο 37 παράγραφος 2) η ανάγκη να εξασφαλίζεται η συνοχή με τις άλλες κοινοτικές πολιτικές. Συνεπώς, δεν θα πρέπει να αναζητείται στήριξη των γεωργικών ερευνητικών σχεδίων όπως αυτά ορίζονται στο άρθρο 37 παράγραφος 3 του κανονισμού (ΕΚ) αριθ. 1257/1999 του Συμβουλίου, βάσει του τμήματος προσανατολισμού του ΕΓΤΠΕ, αλλά μάλλον βάσει της πολιτικής της Κοινότητας για την έρευνα και την τεχνολογική ανάπτυξη.

Ειδικότερα, η έρευνα για την απασχόληση, το κοινωνικό πλαίσιο και τη χωροταξία στις αγροτικές περιοχές αντιμετωπίζεται στο πλαίσιο του τμήματος που αφορά τα νέα εργαλεία και μοντέλα για την ολοκληρωμένη και βιώσιμη ανάπτυξη των αγροτικών περιοχών, της κεντρικής δράσης 5 αειφόρος γεωργία, αλιεία και δασοκομία του προγράμματος για την ποιότητα ζωής, του Πέμπτου Προγράμματος Πλαισίου (1998-2002).

(1) ΕΕ L 161 της 26.6.1999.

(2) ΕΕ L 160 της 26.6.1999.